Publication: Magyar Közlöny
Issue: MK-2000-17 (Year: 2000, Number: 17)
Era: 1990-2004
Section: a 6/2000. (II. 26.) FVM rendelethez
Paragraph Index: 2130

1. Törzskönyvezés, teljesítményvizsgálat végzése, tenyészérték megállapítása 1.1. Törzskönyvi nyilvántartás — támogatást igényelhet a tenyésztő — az adott tenyésztő szervezet útján — az elismert tenyésztő szervezet tenyésztési programjában meghatározott törzskönyvi nyilvántartási feltételeknek megfelelő egyed után, ha a tenyésztő kéri a nyilvántartásba vételt, és ezt az elismert tenyésztő szervezet törzskönyvi bizonyítvány kiadásával visszaigazolja. Az igényjogosultságot az elismert tenyésztő szervezet törzskönyvi nyilvántartásba vételi listájával kell igazolni, melyet az igénylőlaphoz mellékelni kell. 1.2. Küllemi bírálat — támogatást igényelhet az elismert tenyésztő szervezet a tenyészbikák küllemi tenyészértékbecslését szolgáló küllemi bírálat után, a tenyészbikák elsőborjas leányivadékai alapján. Az igényjogosultságot az elismert tenyésztő szervezet 60 napnál nem régebbi küllemi bírálati összesítőjével kell igazolni, melyet az igénylőlaphoz mellékelni kell. 1.3. Tejtermelés-ellenőrzés — támogatást igényelhet az adott tej- és kettőshasznú fajta elismert tenyésztő szervezetének tagja — az adott tenyésztő szervezet útján —, ha tehénállományát tárgyév január 1-jétől folyamatosan, tejtermelés-ellenőrző szervezet által végzett ellenőrzésben tartja. A támogatás a laktációt zárt tehenek után igényelhető. Az igényjogosultságot a tejtermelés-ellenőrző szervezet által kiállított és az OMMI által hitelesített, iktatott és 60 napnál nem régebbi igazolással kell igazolni, melyet az igénylőlaphoz mellékelni kell. Az igazolásnak tartalmaznia kell az adott fajta tenyésztő szervezetéhez tartozó tenyészetek tenyészetszámát. Támogatást igényelhet továbbá az az állattartó, aki — a minisztérium előzetes engedélye alapján — a tejtermelést ellenőrző szervezet (ÁTK KFT) településenként szervezett egyszerűsített tejtermelés-ellenőrzési programjában vesz részt. Az igényjogosultságot a tejtermelést ellenőrző szervezet által kiadott, hatvan napnál nem régebbi iktatott igazolással kell tanusítani, amelyet a támogatási kérelemhez csatolni kell. A támogatási kérelmeket az ÁTK KFT-hez kell benyújtani, amely havonta összesítőívvel továbbítja. 1.4. Hústermelés-ellenőrzés — támogatást igényelhet az adott húshasznú fajta elismert tenyésztő szervezetének tagja — az adott tenyésztő szervezet útján —, ha tehénállományát termelésellenőrzésben tartja. A támogatás a tárgyév során ellett hústermelés-ellenőrzésben tartott tehenek után igényelhető. Az igényjogosultságot a hústermelés-ellenőrzést végző szervezet által kiállított és az OMMI által hitelesített, iktatott és 60 napnál nem régebbi igazolással kell igazolni, melyet az igénylőlaphoz mellékelni kell. Az igazolásnak tartalmaznia kell az adott fajta tenyésztő szervezetéhez tartozó tenyészetek tenyészetszámát. 1.5. Ivadékteljesítmény-vizsgálat szervezése — támogatást igényelhet az elismert tenyésztő szervezet az általa szervezett és a Teljesítményvizsgálati Kódex szerint végrehajtott ivadékteljesítmény-vizsgálatban indított apaállatok ivadékvizsgálati célú szaporítóanyag felhasználása után, apaállatonként maximum 1000 párosított spermaadagig. Az igényjogosultságot az adott fajta tenyésztő szervezete által elkészített, az OMMI által engedélyezett és nyilvántartásba vett, 60 napnál nem régebbi ivadékvizsgálati indítási terv nyilvántartási számával kell igazolni, melyet az igénylőlaphoz mellékelni kell. 1.6. Tenyészértékbecslés — támogatást igényelhet a tenyészértékbecslést végrehajtó szervezet (OMMI) évente egy alkalommal, egyszeri értékelést alapul véve az értékelésben részt vevő és tenyészértéket kapott tehenek után. Az igényjogosultságot az OMMI által kiadott és az érintett tenyésztő szervezetek által aláírt, iktatott és 60 napnál nem régebbi kimutatás igazolja. II. Sertéstenyésztés

Source: https://magyarkozlony.hu/hivatalos-lapok/2e8ec1e859344bd7d597b26c297e1346cca91b2a/dokumentumok/89d804964c9e43edac320c33a0f6c3706883d860/letoltes